**PREDKLADACIA SPRÁVA**

Ministerstvo školstva, vedy, výskumu a športu Slovenskej republiky predkladá na základe rámcového plánu legislatívnych úloh vlády Slovenskej republiky na VIII. volebné obdobie a plánu legislatívnych úloh vlády Slovenskej republiky na mesiace jún až december 2021 návrh zákona, ktorým sa mení a dopĺňa zákon č. 138/2019 Z. z. o pedagogických zamestnancoch a odborných zamestnancoch a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (ďalej len „návrh zákona“).

Cieľom návrhu zákona je najmä zosúladenie zákona č. 138/2019 Z. z. o pedagogických zamestnancoch a odborných zamestnancoch a o zmene a doplnení niektorých zákonov v znení neskorších predpisov s aktuálnymi potrebami aplikačnej praxe v oblastiach, ktoré sa najviac týkajú výkonu pracovnej činnosti v kontexte poskytovania výchovy a vzdelávania deťom a žiakom.

V návrhu zákona sa najmä

* zjednodušuje preukazovanie bezúhonnosti pedagogických zamestnancov a odborných zamestnancov,
* ustanovuje možnosť zbaviť mlčanlivosti aj fyzickú osobu, ktorá už nevykonáva pracovnú činnosť pedagogického zamestnanca alebo pracovnú činnosť odborného zamestnanca a ide o skutočnosti, o ktorých sa dozvedela ako pedagogický zamestnanec alebo ako odborný zamestnanec,
* vytvára nová kategória pedagogického zamestnanca, a to školský digitálny koordinátor,
* ustanovuje, že za hodinu práce nadčas sa bude hodina priamej výchovno-vzdelávacej činnosti považovať len vtedy, ak bude splnený základný úväzok,
* rozširuje kompetencie školského špeciálneho pedagóga a niektorých odborných zamestnancov, reguluje výkon činnosti riaditeľa školy a školského zariadenia a rozširuje kompetencie školského koordinátora vo výchove a vzdelávaní,
* mení zabezpečovanie uvádzania začínajúceho pedagogického zamestnanca alebo začínajúceho odborného zamestnanca,
* ustanovujú nové kariérové pozície školský digitálny koordinátor a koordinátor školského podporného tímu,
* zjednodušuje zaraďovanie do kariérových stupňov a vykonávanie atestácií,
* rozširuje okruh atestačných organizácií,
* zjednodušuje organizovanie všetkých druhov vzdelávania v profesijnom rozvoji,
* umožňuje absolvovať kvalifikačné, funkčné, špecializačné a inovačné vzdelávanie aj ďalším fyzickým osobám, na ktoré sa inak zákon nevzťahuje,
* spresňuje spĺňanie podmienok odborného garanta a lektora kvalifikačného vzdelávania,
* spresňujú podmienky financovania profesijného rozvoja pedagogických zamestnancov a odborných zamestnancov,
* ustanovuje možnosť Ministerstva školstva, vedy, výskumu a športu Slovenskej republiky poskytnúť dotácie zamerané na podporu aktivít profesijného rozvoja pedagogických zamestnancov a odborných zamestnancov,
* ustanovuje možnosť vzdelávať sa v inom než slovenskom jazyku,
* mení rozsah zapisovaných údajov v Centrálnom registri pedagogických zamestnancov, odborných zamestnancov a ďalších zamestnancov škôl a školských zariadení,
* ustanovujú podmienky zriadenia, zloženie a činnosť školského podporného tímu,
* dopĺňa možnosť vyplácať funkčný plat za prácu nadčas v období čerpania náhradného voľna,
* umožňuje priznať osobný príplatok pre pedagogického zamestnanca a odborného zamestnanca za prácu vykonanú nad rámec pracovných povinností na obdobie, kedy sú tieto činnosti vykonávané,
* umožňuje priznať regionálny príspevok pedagogickému zamestnancovi a odbornému zamestnancovi na zvýšené životné náklady a stabilizačný príspevok.

Návrh zákona nie je predmetom vnútrokomunitárneho pripomienkového konania.

Účinnosť návrhu zákona sa navrhuje 1. januára 2022 vzhľadom na začiatok nového účtovného a rozpočtového roka.